Az ember, mint tárgy és árucikk

Az emberkereskedelem – elsősorban a nő- és gyermek-kereskedelem – az 1990-es évek óta az egyik legnyomasztóbb jelenség a világban, e bűntett nemzetközi léptékekben is a harmadik legnagyobb és leggyorsabb ütemben növekvő „iparág” lett. Áldozatok millióit tartják rabszolgasorban, élhetetlen körülmények között. Magyarország kibocsátó-, tranzit- és célország. Tranzit jellege abból adódik, hogy az Európai Unió határán, az embercsempészek kedvelt útvonalán fekszik. De az ország elsősorban kibocsátó, miközben a belső emberkereskedelem okozza a legnagyobb problémát. Egyre gyakoribb jelenség a munkacélú kizsákmányolás, noha az áldozatok 90 százaléka a szexiparban válik áldozattá. Magyarországon a mélyszegénységben és az állami gondozásban élő fiatalok vannak a legveszélyesebb helyzetben, akik a sivár életkörülmények, az ingerszegény környezet, a rendezetlen családi háttér, az iskolázatlanság és a kilátástalanság miatt válnak könnyen kiszolgáltatottá.

Tízezrével dolgoznak magyar nők és lányok prostituáltként külföldön. Hollandiában számuk több ezer, ott az utcán és a bárokban szexuális szolgáltatást nyújtó lányok komoly százaléka magyar. Egyre több lányt visznek Olaszországba is, közöttük sokan 18 évesnél fiatalabbak. De magyar áldozatok nagy számban vannak Angliában, Németországban, Belgiumban, Spanyolországban, Ausztriában, miközben az emberkereskedő-hálózatok keze Mexikóig is elér. Naponta 14-16 órában, fagyban, kánikulában, szünet és pihenő nélkül kénytelenek a nők és lányok szexuális szolgáltatást nyújtani akár 25-30 férfinak is.

A Baptista Szeretetszolgálat munkatársai tevékenységük során szexuális kizsákmányolással, kényszermunkával, bérkoldultatással, a hajléktalanok csicskáztatásával, kényszerházassággal találkoznak. Emberkereskedelem elleni programjukban az érintettek problémáját komplexen kezelik: a meneküléstől kezdve a rehabilitációs folyamatokon át a védett, befogadó helyeken való elhelyezésen át egészen az utógondozásig segítik az áldozatokat. A segélyszervezet az ország szinte minden részén rendelkezik tapasztalt szakemberekkel, akik a rászorultak mellett vannak ügyeik intézésekor, támogatják őket a megfelelő, ideiglenes befogadóhely megtalálásában, a rehabilitációs folyamatokban, az utógondozásban.